નવી દિલ્હી : દિલ્હીની પટિયાલા હાઉસ કોર્ટમાં સોમવારે જેએનયૂમાં દેશવિરોધી નારેબાજી કરવાનાં આરોપમાં ધરપકડ કરાયેલા કનૈયા કુમારને રજુ કરવામાં આવ્યો હતો. આ દરમિયાન વકીલો દ્વારા ભારે હોબાળો કરવામાં આવ્યો હતો. કોર્ટ પરિસરમાં હાજર વકીલોની કનૈયાનાં સમર્થક વિદ્યાર્થીઓ સાથે ખુલ્લા હાથની મારામારી થઇ ગઇ હતી. વકીલોએ વિદ્યાર્થીઓ અને પત્રકારોને માર્યા. કોર્ટ પરિસરમાં પત્રકારોએ જ્યારે મારપીટની તસ્વીરો લેવાનાં પ્રયાસો કર્યા તો વકીલો ભડકી ગયા હતા. તેમણે પત્રકારો સાથે ગેરવર્તણુંક કરી હતી. આઇબીએન-7નાં પત્રકાર અમિત પાંડેયને ખુબ માર માર્યો અને તેનાં કપડા પણ ફાડી નાખ્યા હતા. બીજી તરફ કોર્ટ પરિસરમાં હાજર પત્રકાર પ્રાચી શર્માનો ફોન પણ ઝુંટવી લીધો હતો. વકીલો ભારત માતાકી જયનાં નારાઓ પણ લગાવી રહ્યા હતા.